**Päiväjoki** (ruots. *Solbäcken*, meänk. *Päiväjoki*, luulajansaameksi *Biejvvejåhkå*) on Ruotsissa Norrbottenin läänissä Jällivaaran kunnassa sijaitseva Rånejoen sivujoki, jonka nimikko-osuus on 11 kilometriä pitkä. Sen valuma-alueen pääuoman pituus on kuitenkin 23 kilometrin pituinen. Pääuoma alkaa Slättbergetistä ja se yhtyy Rånejokeen Vanhaanpaikankoskella Koskivaaran lähellä.

Joki
----

Päiväjoki on valuma-alueensa nimikkojoki, mutta se ei toimi koko ajan valuma-alueensa pääuomana. Ruotsin vesistöviranomaiset määrittävät vesistön pääuoman vesireitin seuraamalla alajuoksulta alkaen sitä haaraa, jolla on yläjuoksulla suurin valuma-alue. Nimikkojoki muodostaa pääuoman 11 ensimmäisellä kilometrillä ja yläjuoksulla pääuomaksi on otettu Myllyjoki (luulajansaameksi *Millajåhkå*), jonka ylin osuus on nimeltään Njoammelgietjjåhkå. Pääuoman kokonaispituus on tällöin noin 23 kilometriä. Myllyjoella on olemassa sivuhaara, jota kutsutaan Vanhajoeksi. Se lienee pääuoman entinen uoma. Yläjuoksulla on vielä Vihtukkajoen sivuhaara, jolla on itsellään Kissalaelta alkava Rasetisjoen haara. Päivävuoman suolla Myllyjokeen yhtyvällä hieman lyhyemmällä sivuhaaralla ei ole karttanimeä.

Pääuoman latvapuro alkaa Slättberget juurelta, jonka maanpinta sijaitsee noin 419 metrin korkeudella mpy. Sieltä puro laskee Päivävuoman suoalueelle, joka on 331 metrin korkeudella, ja uoma yhtyy Rånejokeen 313 metrin korkeudella mpy. Pääuomalle kertyvä kokonaispudotus on 106 metriä ja siitä syntyy keskimääräinen kaltevuus on 4,61 metriä kilometrille. Suuri kaltevuusarvo johtuu alkuosuuden rinteistä, mutta suolla on joen kaltevuus enää 1,64 metriä kilometrille.

Luontoarvoja
------------

Valuma-alueen maaperän yleisimmät maalajit ovat moreeni (51,2 %), turve (40,5 %) ja kallio (4,1 %). Joen keskijuoksu virtaa Päivävuoman suojelualueella (ruots. *Päivävuomas naturreservat*, 2 759 hehtaaria). Laaja ja moni-ilmeinen kosteikko- ja suoalue tunnetaan linnuistansa. Siellä pesii joukoittain laulujoutsenia, kurkia ja tundrahanhia yhdessä kahlaajien kuten esimerkiksi liron ja taivaanvuohen kanssa. Lisäksi siellä tavataan havinaisina pohjansirkkua, jänkäkurppaa ja jänkäsirriäistä. Suota käyttävät soitimella suokukot ja sinisuohaukat metsästävät siellä päivisin. Suon heinää on käytetty aikoinaan karjan talvirehuna ja vielä nykyäänkin suolta löytyy latojen jäänteitä. Suolla laidunnetaan enää porojen takia. Suoalue on vedenjakaja-aluetta, jonka toiselta reunalta laskee Rörånin sivujoki Solälven.

Valuma-alue
-----------

Päiväjoen valuma-alueen pinta-ala on 59 neliökilometriä. Sen on 1,4 % koko Rånejoen vesistön (päävesistötunnus 7) valuma-alueesta, joka on 4 207 neliökilometriä. Päiväjoen keskivirtaama on noin 0,73 kuutiometriä sekunnissa (m³/s), mutta sen arvo vaihtelee vuodenaikojen mukaan suuresti. Talvella ei virtaamaa ole lainkaan, mutta kevättulvan aikana voi kuukauden keskivirtaama kohota 5,3 m³/s. Rånejoen virtaama jokien yhtymäkohdassa on sivujoki mukaan lukien 12,95 m³/s, joten Päiväjoki kasvattaa sen virtaamaa noin 6 % .

Lähteet
-------

### Huomautuksia

1. ↑  Joen yhtymäkohdan ja alkulähteen koordinaatit on mitattu Internetin ACME-, Google- tai Bing- karttapalveluista.
2. 1 2 3  Joen yhtymäkohdan ja alkulähteen korkeusarvot on katsottu Internetin Läntverket- karttapalveluista käyttäen sen hiirityökalua.
3. 1 2  Virtaamatiedot on katsottu SMHI:n verkkosivuilta, jossa on julkaistu joen virtaamatiedot vuosilta 1981–2010. Niistä on laskettu joen keskivirtaama (MQ) kuukausiarvojen keskiarvona ja lisäksi niistä poimittu suurimman ja pienimmän kuukausittaisen keskivirtaaman arvot.
4. ↑  Havainto on tehty Lantmäterietin Internetin karttapalvelun ilmavalokuvista.

### Viitteet

1. 1 2 3 4 5 6 7  Päiväjoki (SE740785-173296) *Vatteninformationssystem*. Tukholma, Ruotsi:  Länsstyrelsen. Viitattu 12.12.2020. (ruotsiksi)
2. 1 2 3 4  Päiväjoen alajuoksu *Lantmäteriet*. Gävle:  Lantmäteriet. Viitattu 12.12.2020. (ruotsiksi)
3. 1 2  Päiväjoen yläjuoksu *Lantmäteriet*. Gävle:  Lantmäteriet. Viitattu 12.12.2020. (ruotsiksi)
4. 1 2  Rånejoki (SE732092-179483) *Vatteninformationssystem*. Tukholma, Ruotsi:  Länsstyrelsen. Viitattu 12.12.2020. (ruotsiksi)
5. ↑  Päiväjoen pääuoman\_alku *Lantmäteriet*. Gävle:  Lantmäteriet. Viitattu 12.12.2020. (ruotsiksi)
6. ↑  Päivävuoma, suojelualueiden hakupalvelu Länsstyrelsen Norrbotten, viitattu 12.12.2020 (ruotsiksi)
7. ↑  Om flödesstatistik för Sveriges vattendrag (Excel-tiedostoon, selitykset), 13.11.2009, viitattu 12.12.2020 (ruotsiksi)